Imtella' Mejju 29, 2021 Rapport: Ruth Castillo Fil-laqgħa ġenerali annwali, il-partit ADPD approva riżoluzzjoni dwar l-abort. Fi tmiem il-laqgħa, iċ-chairperson ta' ADPD, Carmel Cacopardo qal li d-diskussjoni għandha tkun iffukata fuq l-empatija fil-konfront tal-mara. Fi kliem il-perit Cacopardo, hemm bżonn li l-istat jipproteġi lin-nisa li jkunu għaddew minn dan il-proċess u mhux jagħtihom bil-ħarta. L-ADPD qed jipproponi li l-abort jiġi dikriminalizzat u se jkun fost il-proposti fil-manifest elettorali tiegħu, li qed jitħejja mill-eżekuttiv. Il-Perit Cacopardo tkellem dwar il-mekkaniżmu approvat mill-parlament dwar l-iżbillanċ tal-ġeneru fil-parlament. Qal li ż-żewġ partiti fil-parlament fthiemu li anke f'din il-materja jagħmlu diskriminazzjoni u li l-pajjiż jixraqlu sistema elettorali li ma tiddiskrimina lil ħadd. Fil-laqgħa ġenerali annwali, ADPD tkellem ukoll dwar il-problema ambjentali, u l-investigazzjoni tal-awdituri dwar 'it-taħwid fil-kuntratti ta' San Vinċenz De Paul, li l-Perit Cacopardo qal li xi ħadd għandu jerfa' responsabilità politika għalihom. Il-manifest tal-ADPD għall-elezzjoni ġenerali li ġejja, mistenni jinkludi wkoll il-kwistjoni tat-tassazzjoni, l-ambjent, l-industrija, il-kostruzzjoni, u l-paga minima fost oħrajn.